62024CJ0409_RES
Kawża C‑409/24
J‑GmbH
vs
Finanzamt K
(talba għal deċiżjoni preliminari, imressqa mill-Bundesfinanzhof)
Sentenza tal‑Qorti tal‑Ġustizzja (Ir‑Raba’ Awla) tal‑5 ta’ Marzu 2026
“Rinviju għal deċiżjoni preliminari – Sistema komuni ta’ taxxa fuq il-valur miżjud (VAT) – Direttiva 2006/112/KE – Artikolu 98 – Possibbiltà għall-Istati Membri li japplikaw rata mnaqqsa ta’ VAT għall-kunsinni ta’ oġġetti u għall-provvisti ta’ servizzi partikolari – Akkomodazzjoni għal żmien qasir f’lukandi u fi stabbilimenti simili – Il-punt 12 tal-Anness III – Rata mnaqqsa ta’ VAT applikabbli għall-akkomodazzjoni pprovduta f’lukandi u f’stabbilimenti simili – Servizzi anċillari għall-akkomodazzjoni – Leġiżlazzjoni nazzjonali li tipprevedi mekkaniżmu ta’ separazzjoni tat-tranżazzjonijiet taxxabbli – Nuqqas ta’ applikazzjoni tar-rata mnaqqsa ta’ VAT għas-servizzi li ma jintużawx direttament għall-akkomodazzjoni – Prinċipju ta’ newtralità fiskali”
Armonizzazzjoni tal-leġiżlazzjonijiet fiskali – Sistema komuni ta’ taxxa fuq il-valur miżjud – Possibbiltà għall-Istati Membri li japplikaw rata mnaqqsa għall-kunsinni ta’ oġġetti u għall-provvisti ta’ servizzi partikolari – Applikazzjoni ta’ rata mnaqqsa għall-provvista ta’ akkomodazzjoni għal żmien qasir – Esklużjoni ta’ servizzi anċillari li ma jintużawx direttament għall-akkomodazzjoni għal żmien qasir – Ammissibbiltà – Kundizzjonijiet – Servizzi anċillari għall-provvista prinċipali ta’ akkomodazzjoni għal żmien qasir – Assenza ta’ effett
(Direttiva tal-Kunsill 2006/112, Artikolu 98(1) u (2), u l-punt 12 tal-Anness III)
(ara l-punti 50 sa 59, u 67 sa 75, u d-dispożittiv)
Sunt
Adita b’talba għal deċiżjoni preliminari mill-Bundesfinanzhof (il-Qorti Federali tal-Finanzi, il-Ġermanja) fi tliet kawżi distinti, il-Qorti tal-Ġustizzja kkonfermat il-possibbiltà għall-Istati Membri li jeskludu, taħt ċerti kundizzjonijiet, mill-kamp ta’ applikazzjoni tar-rata mnaqqsa ta’ taxxa fuq il-valur miżjud (VAT) applikabbli għas-servizzi ta’ akkomodazzjoni għal żmien qasir f’lukandi u fi stabbilimenti simili, is-servizzi li ma jintużawx direttament għal tali akkomodazzjoni, anki meta dawn ikunu jistgħu jitqiesu li huma anċillari għaliha.
Fil-Kawża C‑409/24, J, kumpannija rregolata mid-dritt Ġermaniż, kienet topera lukanda u ristorant, u kellha parkeġġ li seta’ jintuża mingħajr ħlas addizzjonali għall-klijentela tal-lukanda. Minbarra l-lejl, l-akkomodazzjoni kienet tinkludi wkoll kolazzjon fakultattiv, li l-prezz tiegħu kien jitnaqqas mill-ammont totali ffatturat jekk il-klijenti kienu jiddeċiedu li jirrinunzjaw għalih.
Peress li qieset li l-lejl, il-kolazzjon u l-provvista ta’ spazji ta’ parkeġġ kienu jikkostitwixxu provvista unika, J applikat ir-rata mnaqqsa ta’ VAT ta’ 7 %, prevista mil-leġiżlazzjoni nazzjonali għas-servizzi ta’ akkomodazzjoni għal żmien qasir (
1
), għall-provvista kollha.
Issa, il-Finanzamt K (l-Uffiċċju tat-Taxxa ta’ K, il-Ġermanja) qies li l-kolazzjon u l-provvista ta’ spazji ta’ parkeġġ kellhom jiġu sseparati mis-servizz ta’ akkomodazzjoni u kellhom jiġu ntaxxati bir-rata normali tal-VAT ta’ 19 %. J ressqet ilmenti kontra l-avviżi ta’ valutazzjoni tat-taxxa maħruġa mill-Uffiċċju tat-Taxxa, li ġew miċħuda.
Fil-Kawża C‑410/24, D kienet topera, matul is-sena 2013, pensjoni, u kienet toffri lill-klijenti tagħha lejl u kolazzjon inklużi fil-prezz fiss globali, indipendentement mill-għażla tal-klijenti jekk jeħduhx jew le.
Wara li ddikjarat fl‑2013 tranżazzjonijiet bir-rata mnaqqsa ta’ VAT ta’ 7 % ċċitata iktar ’il fuq u tranżazzjonijiet bir-rata normali tal-VAT ta’ 19 %, D talbet fl‑2018 li s-servizzi kollha pprovduti fil-kuntest tal-akkomodazzjoni għal żmien qasir jiġu ntaxxati bl-imsemmija rata mnaqqsa bħala provvista unika, talba li l-Finanzamt F (l-Uffiċċju tat-Taxxa ta’ F, il-Ġermanja) ċaħad.
Fil-Kawża C‑411/24, D, kumpannija rregolata mid-dritt Ġermaniż, kienet topera, matul is-sena 2011, żewġ lukandi li kellhom parkeġġi u networks lokali mingħajr fili (Wi-Fi). Waħda minn dawn iż-żewġ lukandi kellha, barra minn hekk, faċilitajiet ta’ fitness u benesseri. Dawn is-servizzi u installazzjonijiet setgħu jintużaw mill-klijenti tal-lukandi mingħajr spejjeż addizzjonali.
D iddikjarat dawn is-servizzi bħala servizzi anċillari għall-akkomodazzjoni għal żmien qasir li kellhom ikunu suġġetti għar-rata mnaqqsa ta’ VAT ta’ 7 %. Madankollu, il-Finanzamt A (l-Uffiċċju tat-Taxxa ta’ A, il-Ġermanja) ta deċiżjoni li fiha kkonstata li dawn it-tranżazzjonijiet kienu jikkostitwixxu tranżazzjonijiet suġġetti għall-VAT bir-rata normali ta’ VAT ta’ 19 %.
Wara ċ-ċaħda tar-rikorsi rispettivi tagħhom kontra d-deċiżjonijiet tal-uffiċċji tat-taxxa kkonċernati fl-ewwel istanza, kull waħda mir-rikorrenti inkwistjoni fil-kawżi prinċipali adixxiet lill-qorti tar-rinviju b’rikors għal reviżjoni.
Dik il-qorti qieset li, minbarra l-provvista tal-kolazzjon fakultattiv, li kienet tikkostitwixxi servizz awtonomu, il-provvista ta’ spazji ta’ parkeġġ, ta’ faċilitajiet ta’ fitness u benesseri kif ukoll l-aċċess għan-network lokali mingħajr fili (Wi-Fi) tal-lukanda u l-provvista ta’ kolazzjon inkluż (iktar ’il quddiem is-“servizzi inkwistjoni fil-kawżi prinċipali”) kienu jikkostitwixxu servizzi anċillari għas-servizz ta’ akkomodazzjoni għal żmien qasir, peress li l-prezz totali mħallas mill-klijenti ma kienx ivarja skont jekk jintużawx jew le minn dawn tal-aħħar. Madankollu, peress li ma kinux jintużaw direttament għall-akkomodazzjoni għal żmien qasir, dawn is-servizzi kellhom, skont il-leġiżlazzjoni nazzjonali, jiġu sseparati mis-servizz prinċipali, jiġifieri l-akkomodazzjoni għal żmien qasir, u, konsegwentement, kellhom jiġu esklużi mill-applikazzjoni tar-rata mnaqqsa tal-VAT.
Madankollu, il-qorti tar-rinviju kellha dubji dwar il-kompatibbiltà ta’ tali leġiżlazzjoni mal-Artikolu 98(1) u (2) tad-Direttiva 2006/112 (
2
), moqri flimkien mal-punt 12 tal-Anness III ta’ din id-direttiva.
F’dan il-kuntest, hija ddeċidiet li tissospendi l-proċeduri quddiemha u li tagħmel domandi preliminari lill-Qorti tal-Ġustizzja.
Il-kunsiderazzjonijiet tal-Qorti tal-Ġustizzja
B’deroga mill-prinċipju stabbilit fl-Artikolu 96 tad-Direttiva dwar il-VAT li jipprovdi li kull Stat Membru għandu japplika l-istess rata normali ta’ VAT għall-kunsinni ta’ oġġetti u għall-provvisti ta’ servizzi, l-Artikolu 98(1) u (2) ta’ din id-direttiva jirrikonoxxi lill-Istati Membri l-possibbiltà li japplikaw rata mnaqqsa waħda jew żewġ rati mnaqqsa tal-VAT għall-kunsinni ta’ oġġetti u għall-provvisti ta’ servizzi tal-kategoriji li jinsabu fl-Anness III tal-istess direttiva.
F’dan ir-rigward, minn ġurisprudenza stabbilita jirriżulta li l-Istati Membri għandhom il-possibbiltà li jillimitaw l-applikazzjoni tar-rata mnaqqsa tal-VAT għal ċerti aspetti konkreti u speċifiċi ta’ dawn il-kategoriji.
Madankollu, l-eżerċizzju tal-possibbiltà li ssir applikazzjoni selettiva tar-rata mnaqqsa tal-VAT irrikonoxxuta lill-Istati Membri huwa suġġett għall-kundizzjoni doppja, minn naħa, li jiġu iżolati biss, għall-applikazzjoni ta’ din ir-rata mnaqqsa, aspetti konkreti u speċifiċi tal-kategorija ta’ servizzi inkwistjoni u, min-naħa l-oħra, li jiġi osservat il-prinċipju ta’ newtralità fiskali.
Fir-rigward tal-ewwel kundizzjoni, kellu jiġi ddeterminat jekk is-servizzi ta’ akkomodazzjoni għal żmien qasir li jibbenefikaw mir-rata mnaqqsa tal-VAT skont il-leġiżlazzjoni nazzjonali kinux identifikabbli, bħala tali, separatament mis-servizzi l-oħra li jaqgħu taħt il-kategorija li tinsab fil-punt 12 tal-Anness III tad-Direttiva dwar il-VAT, abbażi ta’ kriterji oġġettivi, ċari u preċiżi.
F’dan il-każ, il-leġiżlazzjoni nazzjonali kienet tipprevedi li r-rata mnaqqsa tal-VAT tapplika għall-kiri ta’ kmamar għal għajxien u ta’ kmamar għall-irqad kif ukoll għall-kiri għal żmien qasir ta’ postijiet f’siti tal-kampeġġ, bl-eċċezzjoni tas-servizzi li ma jintużawx direttament għall-kiri, anki jekk dawn jitħallsu mill-prezz tal-kiri.
Barra minn hekk, il-provvisti ta’ servizzi marbuta direttament mal-akkomodazzjoni għal żmien qasir kienu identifikati minn din il-leġiżlazzjoni, li kienet telenka wkoll b’mod mhux eżawrjenti s-servizzi li ma setgħux jibbenefikaw mir-rata mnaqqsa tal-VAT.
Għalhekk, tali indikazzjonijiet setgħu, bla ħsara għall-verifiki li kellha twettaq il-qorti tar-rinviju, jippermettu li jiġu identifikati bi preċiżjoni s-servizzi ta’ akkomodazzjoni suġġetti għar-rata mnaqqsa tal-VAT, u li jiġu iżolati minn servizzi oħra tal-kategorija inkwistjoni, b’tali mod li l-ewwel kundizzjoni kienet issodisfatta.
Il-Qorti tal-Ġustizzja qieset, essenzjalment, li din il-konklużjoni ma kinitx ikkontestata mill-fatt li s-servizzi inkwistjoni fil-kawżi prinċipali, li l-prezz tagħhom kien inkluż fil-prezz fiss globali tal-akkomodazzjoni għal żmien qasir, setgħu, mill-perspettiva tal-konsumatur medju, jitqiesu bħala anċillari għal din l-akkomodazzjoni.
Fir-rigward tat-tieni kundizzjoni, dwar l-osservanza tal-prinċipju ta’ newtralità fiskali, il-Qorti tal-Ġustizzja fakkret li dan il-prinċipju jipprekludi li, mill-perspettiva tal-VAT, oġġetti jew provvisti ta’ servizzi simili, li jinsabu f’kompetizzjoni ma’ xulxin, jiġu ttrattati b’mod differenti.
Skont ġurisprudenza stabbilita, oġġetti jew provvisti ta’ servizzi jixxiebhu meta jkollhom karatteristiċi analogi u jissodisfaw l-istess bżonnijiet għall-konsumatur, b’tali mod li jkunu jinsabu f’relazzjoni ta’ sostituzzjoni mill-perspettiva tiegħu.
Fil-preżenza ta’ tali relazzjoni ta’ sostituzzjoni, l-applikazzjoni tar-rata normali tal-VAT għas-servizzi inkwistjoni fil-kawżi prinċipali ma kinitx tippreġudika l-prinċipju ta’ newtralità fiskali sakemm dawn is-servizzi, ipprovduti b’mod awtonomu minn operatur ekonomiku ieħor, kienu wkoll suġġetti għar-rata normali tal-VAT.
F’dan ir-rigward, sa fejn, skont il-qorti tar-rinviju, il-leġiżlazzjoni nazzjonali kienet tippermetti li jiġu sseparati mill-akkomodazzjoni għal żmien qasir is-servizzi li ma kinux jintużaw direttament għal din l-akkomodazzjoni, u li tiġi applikata għalihom l-istess rata bħal dik applikabbli għall-istess servizzi pprovduti fil-viċinanza immedjata minn operatur ieħor, tali leġiżlazzjoni ma kinitx tidher li kienet inkompatibbli mal-prinċipju ta’ newtralità fiskali.
Fid-dawl ta’ dawn l-elementi, il-Qorti tal-Ġustizzja ddeċidiet li l-leġiżlazzjoni nazzjonali inkwistjoni fil-kawżi prinċipali kienet kompatibbli mal-Artikolu 98(1) u (2) tad-Direttiva dwar il-VAT, moqri flimkien mal-punt 12 tal-Anness III ta’ din id-direttiva.
(
1
)	Il-punt 11 tal-Artikolu 12(2) tal-Umsatzsteuergesetz (il-Liġi dwar it-Taxxa fuq id-Dħul mill-Bejgħ), tal‑21 ta’ Frar 2005 (BGBl. 2005 I, p. 386), fil-verżjoni tagħha applikabbli għat-tilwimiet fil-kawżi prinċipali jistabbilixxi: “2. Ir-rata tat-taxxa hija mnaqqsa għal 7 % għat-tranżazzjonijiet li ġejjin: [...] 11) Il-kiri ta’ kmamar għal għajxien u ta’ kmamar għall-irqad li imprenditur jipprovdi għall-akkomodazzjoni għal żmien qasir ta’ terzi, kif ukoll il-kiri għal żmien qasir ta’ postijiet f’siti tal-kampeġġ. L-ewwel sentenza ma għandhiex tapplika għal servizzi li ma jintużawx direttament għall-kiri, anki jekk huma koperti mill-ħlas tal-kera.”
(
2
)	Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (ĠU 2006, L 347, p. 1, rettifika fil-ĠU 2007, L 335, p. 60, iktar ’il quddiem id-“Direttiva dwar il-VAT”).